laion/Wikipedia-Exotic huggingface dataset:
ტელეფონების ნომრები საქართველოში

ქვეყნის კოდი: 995 საერთაშორისო სატელეფონო პრეფიქსი: 00 ტელეფონების ნომრები საქართველოში შედგება 12 ციფრისგან: 2011 წლის 4 ივნისს შეიცვალა ქალაქის ნომრები. 6 ციფრის მაგივრად ( თბილისში) ან 5 (სხვა ქალაქებში) ციფრის მაგივრად ნომრები შედგება 7 და 6 ციფრისგან, შესაბამისად. უფრო ზუსტად, ციფრი 2 დაემატა წინ არსებულ ნომრებს. მაგ., 76 xxxx (თბილისში) გახდა 276 xxxx, ან 7 xxxx (ბათუმში) გახდა 27 xxxx. რუსთავისთვის, განხორციელდა შემდეგი ცვლილება: 1x xxxx გახდა 2x xxxx თბილისში, რეგიონებში ან მობილურ ოპერატორებზე დასარეკად, თქვენ უნდა აკრიფოთ: +995 - ქალაქის კოდი - აბონენტის ნომერი +995 - მობილური ქსელის კოდი - აბონენტის ნომერი ნებისმიერი მიმართულებით დასარეკად, უნდა აკრიფოთ : 00 - ქვეყნის კოდი - მიმართულების ქალაქის / მობილური ქსელის კოდი - აბონენტის ნომერი ან ასევე შეგიძლიათ გამოიყენოთ ოპერატორის არჩევის პრეფიქსი 10XX. შემდეგი ოპერატორები გთავაზობთ საერთაშორისო კავშირს: მაგალითად, ჟენევაში დასარეკად საერთაშორისო კოდით და ოპერატორის არჩევის კოდით (სილქნეტი), აკრიფეთ: 00 - 41 - 22 - xxx xx xx 1016 - 00 - 41 - 22 - xxx xx xx საქართველოს ფარგლებში დასარეკოდ, აკრიფეთ: 0 - მიმართულების ქალაქის / მობილური ქსელის კოდი - აბონენტის ნომერი ერთი გეოგრაფიულ ზონაში მყოფ ნომრებს შორის დასაკავშირებლად საკმარისია აბონენტის ნომრის აკრეფა. მობილური ქსელების შორის დარეკვის წესი განსხვავდება. მობილურიდან მობილურზე დასარეკად, უნდა აკრიფოთ პირდაპირ მობილური ქსელის კოდი და აბონენტის ნომერი, ეროვნული პრეფიქსის გარეშე: მობილური ქსელის კოდი - აბონენტის ნომერი ქალაქის ნომერზე დასარეკად მოქმედებს იგივე წესი, როგორც ქალაქებს შორის. 2011 წლის 20 ივნისს შეიცვალა მობილური ქსელების კოდები. ციფრი 5 იქნა დამატებული. მაგალითად, კოდი 99 გახდა 599. პრეფიქსები: გაითვალისწინეთ, რომ 2011 წლის 15 თებერვლიდან მოქმედებს ნომრის პორტაბელურობა. 2011 წლის 27 ივნისს შეიცვალა უსადენო ტელეფონების პრეფიქსები, უფრო ზუსტად CDMA ტელეფონებისთვის. ციფრი 7 იქნა დამატებული. მაგალითად, კოდი 90 გახდა 790. დარეკვის წესი იგივეა, როგორც მობილურ ქსელებში. თბილისის ქალაქის ნომერზე დასარეკად: xxx xxxx (თბილისის ფარგლებში) 0 - 32 - xxx xxxx (საქართველოს ფარგლებში) +995 - 32 - xxx xxxx (უცხოეთიდან) მობილურ ნომერზე დასარეკად, მაგალითად მაგტიკომის: 595 - xxx xxx (მობილური ქსელიდან) 0 - 595 - xxx xxx (ქალაქის ნომრიდან და უსადენო ტელეფონიდან) +995 - 595 - xxx xxx (უცხოეთიდან) 2011 წლის 1 მარტს შეიცვალა ქალაქების კოდები. კოდები იყენებს გეოგრაფიულ პრინციპს: იწყება 3-ით აღმოსავლეთ საქართველოსთვის და 4-ით დასავლეთ საქართველოსთვის. მაგალითად, +995 350 xxx xxx თელავისთვის და +995 422 xxx xxx ბათუმისთვის. ახალი კოდები: 2011 წლის 15 ნოემბერს გადაუდებელი დახმარების ნომრები შეიცვალა შემდეგი ფორმატით 1XX. გადაუდებელი დახმარების და მოკლე ნომრები ასევე იყენებს გეოგრაფიულ პრინციპს. მაგალითად, თბილისის პოლიციასთან დასაკავშირებლად თბილისიდან, უნდა აიკრიფოს პირდაპირ 122. თბილისის პოლიციასთან დასაკავშირებლად ბათუმიდან, უნდა აიკრიფოს 0 32 122. ↑ http://www.gncc.ge/index.php?lang_id=ENG&sec_id=110&info_id=9110 ↑ http://gncc.ge/ge/samartlebriviaqtebi/komisia/gadawyvetilebebi/shps-global-selistvis-numeraciis-resursit-sargeblobis-nebartvis-gacemis-shesaxeb-10868.page ↑ http://www.gncc.ge/index.php?lang_id=ENG&sec_id=110&info_id=9145 ↑ http://gncc.ge/index.php?lang_id=GEO&sec_id=110&info_id=9632
Tatra T3R.PLF

Tatra T3R.PLF (ანუ იგივე ტატრა T3R.PVN) — ტატრა T3–ის განახლება–გადაკეთებით მიღებული, ერთსექციური, ნახევრადდაბალიატაკიანი ტრამვაის ვაგონი. ტატრა T3R.PLF შეიქმნა ვარიო LF–ის მიხედვით. მას შემდეგ, რაც ქალაქ ოსტრავასთვის აიგო პირველი ვარიო LF, დაპროექტდა ანალოგიური ელექტროაღჭურვილობა ტატრა T3R.PLF–ისთვის. ტატრა T3R.PLF მიიღება ტატრა T3–ის მოდერნიზაციით. ვაგონს შენარჩუნებული აქვს კლასიკური ტატრა T3–ის დიზაინი და კაბინის ექსტერიერში მხოლოდ სვლა–გეზის ტმუქი ტექსტიაბლოს ფორმაა შეცვლილი, რომელიც ტატრა T3R.P–ს და ტატრა T3R.PV–ს მსგავსია. მოდერნიზაციისას ვაგონის იატაკის შუა ნაწილს (ურიკებს შორის) ჭრიან და ადაბლებენ. ასევე სალონის დაბალიატაკიანი ნაწილის ოპტიმალური ფართის მიღების მიზნით ხდება ვაგონის შუაზე გაჭრა და 1,1 მ სიგრძის სეგმენტის ჩამატება, რითაც ვაგონის სიგრძე 15,1 მ ხდება, ხოლო ბაზა,_7,5 მ. ტატრა T3R.PLF აღჭურვილია TV Progress ელექტროაღჭურვილობით. ასევე მთლიანად შეცვლილია კაბინა და მართვის პულტი, ხოლო სალონი ისეთივეა, როგორიც ტატრების უკანასკნელ მოდერნიზაციებში. მწარმოებელი: Pragoimex, Krnovské opravny a strojírny; მოდერნიზაციის წლები: 2005-2008; მოდერნიზებული ვაგონების რაოდენობა: 54 სიგრძე (ქუროების გარეშე): 15,1 მ სიგანე: 2,48 მ სიმაღლე: 3,185 მ ცარიელი ვაგონის წონა: 20,5 ტ ადგილების საერთო რაოდენობა: 127 დასაჯდომი: 22 დასადგომი: 105 მოტორების სიმძლავრე: 4 x 44 kW მაქს. რეკომენდებული სიჩქარე: 65 კმ/სთ ტატრა T3R.PLF იწარმოება 2005 წლიდან. ვიკისაწყობში არის გვერდი თემაზე: Tatra T3R.PLF
სტან სტორიმანსი

სტან სტორიმანსი (ნიდერლ. Stan Storimans; დ. 8 იანვარი, 1969, ტილბურგი, ნიდერლანდები — გ.12 აგვისტო, 2008, გორი, საქართველო) — ჰოლანდიელი ტელეოპერატორი, RTL-TV-ის თანამშრომელი, დაიღუპა აგვისტოს ომის (2008) დროს, გორის დაბომბვისას. ჰოლანდიელი ოპერატორი რუსეთის ფედერაციის ავიაციის მიერ 12 აგვისტოს გორის კასეტური ჭურვებით დაბომბვას ემსხვერპლა ქალაქის ცენტრალურ მოედანზე. სხვა მშვიდობიან მოსახლეობასთან ერთად დაიჭრნენ სტორიმანსის ჰოლანდიელი ჟურნალისტი იერონ აკერმანსი და მათი ებრაელი კოლეგა ცადოკ იეჰეცკელი. ”ასოშეიტიდ პრესი” ასევე იუწყებოდა ქართველი ჟურნალისტისა და მისი მძღოლის დაღუპვის შესახებაც. ჰოლანდიური მხარის მიერ სტორიმანსის გარდაცვალების გამოძიებამ კიდევ ერთხელ დაადასტურა რუსული მხარის მიერ კასეტური იარაღის გამოყენება. ნიდერლანდების სამეფოს საგარეო საქმეთა მინისტრმა მაქსიმ ვერჰაგენმა განაცხადა, რომ აღნიშნული საკითხის განხილვა ეუთოს ფარგლებში მოხდებოდა. საქართველოს პირველი ლედის სანდრა რულოვსის ინიციატივით დაარსდა სტორიმანსის სახელობის სტიპენდია, რომელიც განკუთვნილია ახალგაზრდა ქართველი ჟურნალისტებისა და ჟურნალისტიკის ფაკულტეტის სტუდენტებისთვის. ↑ ნიდერლანდური ტელევიზიის ოპერატორი სტან სტორიმანსი რუსული კასეტური საბრძოლო ნაწილით დაიღუპა. ↑ (ინგლისური) Georgian journalist, driver killed in Gori--witness. ↑ (ინგლისური) Cameraman killed by Russian bomb. ↑ (ინგლისური) Dutch government probe finds Russian cluster bomb killed journalist in Georgia in August. დაარქივებული 2016-03-04 საიტზე Wayback Machine. ↑ (ინგლისური) Stan Storimans' Scholarship. დაარქივებული 2011-09-21 საიტზე Wayback Machine.
მოსე დავარაშვილი

მოსე (მოშე) რახამის ძე დავარაშვილი (დ. 1893, ცხინვალი, — გ. 1980, იერუსალიმი) — ქართველი ებრაელი საზოგადო მოღვაწე, რაბინი. მოღვაწეობდა ქუთაისში. 1917 წელს საქართველოს ეროვნულ საბჭოში წარმოადგენდა საქართველოს ებრაელობას. იყო 1918 წლის 26 მაისის საქართველოს დამოუკიდებლობის აქტის ერთ-ერთი ხელმომწერი. 1919 წელს აირჩიეს საქართველოს დამფუძნებელი კრების წევრად სოციალ-დემოკრატიული პარტიიდან. შემდგომშიც აგრძელებდა რელიგიურ და საზოგადოებრივ მოღვაწეობას ქართველ ებრაულ საზოგადოებაში. 1970 წელს გადასახლდა ისრაელში, სადაც საქართველოდან ემიგრირებულ ებრაელთა ერთ-ერთი სულიერ ლიდერად ითვლებოდა. Российская Еврейская Энциклопедия (რუსული)
სამართლებრივი აქტი

სამართლებრივი აქტი - იურიდიული ძალის მქონე დოკუმენტი, აქტი, შედგენილი სახელმწიფოში მოქმედი კანონმდებლობის შესაბამისად. სამართლებრივი აქტი შეიძლება იყოს სხვადასხვა სახის (მაგ. ნორმატიული აქტი, ადმინისტრაციულ-სამართლებრივი აქტი, ინდივიდუალური ადმინისტრაციულ-სამართლებრივი აქტი და ა. შ.) და გამომდინარე აქედან - სხვადასხვა ძალის მქონე. სამართლებრივი აქტის ძირითადი დანიშნულებაა, კერძო თუ საჯარო სამართლებრივი ურთიერთობების მოწესრიგება-კონტროლი, რომელიც წარმოიშობა სახელმწიფოში (ასევე სახელმწიფოთაშორისი) სხვადასხვა დონის სამართლებრივი ურთიერთობების დროს. სახელმწიფოებრივი სუვერენიტეტის დეკლარირების სამართლებრივი აქტი (საქართველოს დამოუკიდებლობის აქტი — დამფუძნებელი კრების მიერ მიღებული დოკუმენტი) კანონქვემდებარე ნორმატიული სამართლებრივი აქტი (პრეზიდენტის 25 იანვრის №31 ბრძანებულება) ინდივიდუალური ადმინისტრაციულ-სამართლებრივი აქტი (თბილისის არქიტექტურის სამსახური) სამართლებრივი აქტი, ძებნის შედეგები. საქართველოს საკანონმდებლო ტერმინთა ლექსიკონი. სპებ.
ევროპის ცხელი ასეული

ევროპის ცხელი ასეული (ინგლ.: European Hot 100 Singles) — ჩარტი, დაარსებული ჟურნალების ბილბორდისა და მუსიკა და მედიის მიერ 1984 წლის მარტში. იგი დაფუძნებულია ეროვნული სინგლების გაყიდვების მაჩვენებლებზე ევროპის თხუთმეტ ქვეყანაში: ავსტრია, ბელგია, დანია, ფინეთი, საფრანგეთი, გერმანია, ბულგარეთი, ირლანდია, იტალია, ნიდერლანდები, ნორვეგია, ესპანეთი, შვედეთი, შვეიცარია და გაერთიანებული სამეფო. 2010 წლის 17 ივლისისთვის ევროპის ცხელ ასეულს 395 ნომერ პირველი ჰიტი აქვს. ბილბორდის ევროპის ცხელი ასეული ბილბორდი თავის ლონდონურ ოფისს ხურავს. CMU. დაარქივებულია ორიგინალიდან — 2011-07-16. ციტირების თარიღი: 2011-02-15.
251 Menlove Avenue

მენლავ ავენიუ 251 (ინგლ. 251 Menlove Avenue), ცნობილი მენდიპსის სახელით, იყო სახლი, სადაც ჯგუფ The Beatles-ის სოლისტმა, კომპოზიტორმა და მუსიკოსმა ჯონ ლენონმა ბავშვობა გაატარა და რომელიც დღეს დაცულია ეროვნული ფონდის მიერ. მენდიპსი წარმოადგენს ინგლისში, ლივერპულის სამხრეთით მდებარე ვულტონის დასახლებაში, 1930-იან წლებში აშენებულ კერძო საკუთრებას, რომლის მფლობელებიც იყვნენ ლენონის დეიდა მიმი და მისი მეუღლე ჯორჯ სმითი. მათ ლენონი ხუთი წლის ასაკში მას შემდეგ აიყვანეს აღსაზრდელად, რაც ლენონის დედა ჯულია თავის შეყვარებულთან ერთად სხვაგან გადავიდა საცხოვრებლად. ჯულია თვლიდა, რომ თავისი უფროსი და მიმი და სიძე ჯორჯი, რომელთაც საკუთარი შვილები არ გააჩნდათ, მშობლიურ მზრუნველობას არ მოაკლებნენ მოზარდ ჯონს. ეს შემდგომში გამართლდა კიდეც, ვინაიდან მიმი თავად იყო მოწადინებული ეშვილა ჯონი. მენდიპსში ლენონმა მთელი თავისი ბავშვობა და სიჭაბუკე გაატარა, აქ წერდა ის თავის პირველ ლექსებსა და მოთხრობებს და აქ აფორმებდა ალბომებს ნახატებითა და კარიკატურებით. ლენონი აქ 1963 წლის ზაფხულამდე ცხოვრობდა, იქამდე, სანამ უკვე წარმატებულ მუსიკოსს არ შეუსრულდა 22 წელი. ნაციონალურმა ფონდმა პოლ მაკ-კარტნის ბავშვობის სახლის საპირისპიროდ დაინტერესება არ გამოიჩინა შეესყიდა მენდიპსის კერძო საკუთრება მხოლოდ იმ მოტივით, რომ მენდიპსში პოლ მაკ-კარტნის სახლისაგან განსხვავებით არ შექმნილა "The Beatles-ის" არც ერთი სიმღერა. საბოლოოდ ლენონის ქვრივმა იოკო ონომ თავად შეისყიდა მენდიპსი და შემდეგ იგი საჩუქრად გადასცა ნაციონალურ ფონდს. ხანგრძლივი რესტავრაციული სამუშაოების შემდეგ, რაც მიზნად ისახავდა სახლს 1950-იანი წლების დროინდელი იერი დაბრუნებოდა, მინდიპსი გაიხსნა საზოგადოებისთვის და ეს მოხდა 2003 წლის 27 მარტს. „როდესაც ჯონის სახლის გაყიდვაზე მიდგა საქმე, მე სურვილი გამიჩნდა შემენახა იგი ლივერპულელი ხალხის, ჯონ ლენონისა და მთელ მსოფლიოში "The Beatles-ის" თაყვანისმცემლებისთვის“ - განაცხადა იოკო ონომ {Associated Press, 2003 წლის 14 თებერვალი}. დღესდღეობით მენლავ ავენიუ 251 ანუ მენდიპსი მთელი მსოფლიოს ბითლომან და ჯონ ლენონის შემოქმედების თაყვანისმცემელ პილიგრიმთა ნაკადებს მასპინძლობს. ეს სახლი გამოსახულია ჯგუფ Oasis-ის სინგლის „Live Forever“ გარეკანზე. Menlove Ave. ეწოდება ალბომს, რომელიც გამოიცა 1986 წელს ჯონ ლენონის გარდაცვალების შემდეგ იოკო ონოს ხელმძღვანელობით. 9 Newcastle Road - ჯონ ლენონის პირველი სახლი 20 Forthlin Road - პოლ მაკ-კარტნის ბავშვობის სახლი მენდიპსის ფოტოსურათები და ხედი თანამგზავრიდან დაარქივებული 2011-10-27 საიტზე Wayback Machine. ”The Beatles-ის” წევრთა ბავშვობის სახლები დაარქივებული 2010-02-10 საიტზე Wayback Machine.
სამოელ დონაური

სამოელ დონაური (გ. 861) — კახეთის მთავარი, ქორეპისკოპოსი (839-861 წწ.), გარდაბნელ დიდებულთა, დონაურთა გვარის დინასტიის პირველი წარმომადგენელი. მის დროს კახეთი კვლავ აგრძელებს დამოუკიდებელი საგარეო პოლიტიკური კურსის გატარებას, რამაც არაბთა ახალი შემოსევები გამოიწვია. 840–842 წლებში ხალიდ იბნ-იაზიდი ორჯერ შემოესია საქართველოს. არაბთა წინააღმდეგ საბრძოლველად შეიქმნა ამიერკავკასიის პოლიტიკური ერთეულების კოალიცია, რომელშიც შევიდნენ: კახეთის ქორეპისკოპოსი სამოელი, თბილისის ამირა, გუარამ მამფალი და არმენიის სპარაპეტი სმბატ აშოტის ძე ბაგრატუნი. პირველად არაბებმა ჰერეთის გავლით შეაღწიეს კახეთში, მაგრამ სასტიკი მარცხი განიცადეს კახეთის ლაშქართან ბრძოლაში, რომელიც სოფ. გავაზთან გაიმართა. შემდეგ ხალიდ იბნ-იაზიდმა ჯავახეთში ილაშქრა, სადაც დაიღუპა კიდეც. ბაღდადის ხალიფამ, რომელსაც არ სურდა მარცხთან შერიგება, ამიერკავკასიის ურჩი პოლიტიკური ერთეულების დასჯის მიზნით ახალი ლაშქრობა მოაწყო. 853 წელს საქართველოში შემოიჭრა უზარმაზარი არმია ბუღა თურქის ხელმძღვანელობით. არაბებმა პირველი დარტყმა თბილისის საამიროს წინააღმდეგ მიმართეს. ბუღა თურქმა სასტიკად დაარბია თბილისი — მხოლოდ ერთი დღის განმავლობაში 50 ათასი თბილისელი დაიღუპა. 854 წელს ბუღა თურქმა ორჯერ სცადა კახეთში შეჭრა, პირველად გარდაბნის მხრიდან, მეორედ კი, ამ უკანასკნელის სასტიკად აოხრების შემდეგ, დასავლეთიდან, არაგვის ხეობით. კახელებმა ორჯერვე მოიგერიეს არაბების არმია და კახეთის სამთავრო აოხრებას გადარჩა. საქართველოს მეფეები, მ. ლორთქიფანიძისა და რ. მეტრეველის რედ., თბ., ნეკერი, 2000 მ. ლორთქიფანიძე, ახალი ფეოდალური სამთავროების წარმოქმნა. სინ., ტ. 2, თბ., 1973 მ. ლორთქიფანიძე, ფეოდალური საქართველოს პოლიტიკური გაერთიანების ისტორიიდან, მასალები საქართველოსა და კავკასიის ისტორიისათვის, №31, 1954 თ. პაპუაშვილი, რანთა და კახთა სამეფო, თბ., 1982 პაპუაშვილი თ., ქართული საბჭოთა ენციკლოპედია, ტ. 9, თბ., 1985. — გვ. 20.
My Apocalypse

My Apocalypse — ამერიკული მძიმე მეტალ ჯგუფ მეტალიკის მეორე სინგლი და მეათე სიმღერა მათივე 2008 წლის სტუდიური ალბომიდან Death Magnetic. 2008 წლის 26 აგვისტოს მეტალიკის ოფიციალურ ვებ-საიტზე უკვე შესაძლებელი იყო სიმღერის მოსმენა, ისევე როგორც ჩამოტვირთვა (მხოლოდ პლატინის წევრებისთვის) Death Magnetic-ის ვებ-გვერდიდან Mission: Metallica. ამას მოყვა მისი გამოჩენა ციფრული გაყიდვების მაღაზიებში, როგორიცაა iTunes Store. 2009 წლის გრემის დაჯილდოებაზე სინგლმა გაიმარჯვა კატეგორიაში „საუკეთესო მეტალ შესრულება“. თავად ალბომის სახელიც ამ სიმღერის ტექსტიდან არის აღებული. ბოლო ხანს სიმღერას დაემატა ახალი შესავალი, რომლის შესახებაც ლარს ულრიხმა განაცხადა: My Apocalypse – 5:01 ჯეიმზ ჰეტფილდი – წამყვანი ვოკალი, რიტმული გიტარა კირკ ჰემეტი – წამყვანი გიტარა რობერტ ტრუჰილო – ბას-გიტარა ლარს ულრიხი – დასარტყმელი საკრავები სტუდიური პერსონალი რიკ რუბინი – მუსიკალური პროდიუსერი ტედ იენსენი – მასტერინგი გრეგ ფაიდელმენი – ხმის მიქსი ↑ მეტალიკა: მთლიანი სიმღერის My Apocalypse მოსმენა შესაძლებელი. Blabbermouth (2008-08-26). დაარქივებულია ორიგინალიდან — 2008-08-30. ციტირების თარიღი: 2008-08-26. ↑ metallica.com ↑ content.grammy.com. დაარქივებულია ორიგინალიდან — 2008-12-05. ციტირების თარიღი: 2010-08-13. ↑ http://acharts.us/song/37401
ალექსანდრე მაისურაძე

ალექსანდრე (სანდრო) მაისურაძე (დ. 15 აგვისტო, 1884, დგვრისი, ახლანდელი ცხინვალის გარეუბანი — გ. 19 დეკემბერი, 1918, ეკატერინენფელდი) — ქართველი სამხედრო და პოლიტიკური მოღვაწე, საქართველოს სოციალ-დემოკრატიული პარტიის წევრი (მენშევიკი). დაიბადა გლეხის ოჯახში, შემდეგ იყო მუშა (ზეინკალი) თბილისში. აქტიურად მონაწილეობდა 1905 წლის რევოლუციურ გამოსვლებში თბილისში (იყო „წითელი რაზმის“ მეთაური), შემდეგ მუშაობდა ლიახვის ხეობის სოფლებში. 1908 წელს დააპატიმრეს და მეტეხის ციხეში ერთწლიანი ტუსაღობის შემდეგ კატორღა მიუსაჯეს. 1913 წელს დაბრუნდა საქართველოში. იყო „სახალხო უნივერსიტეტის“ ქართული სექციის თავმჯდომარე. 1917 წლის თებერვლის რევოლუციის შემდეგ თბილისის მუშათა და ჯარისკაცთა დეპუტატების აღმასრულებელი კომიტეტის წევრი. მონაწილეობდა თბილისში სახალხო გვარდიის წინამორბედ „წითელი რაზმის“ შექმნაში. იყო გვარდიის მთავარი შტაბის წევრი და ფაქტობრივი უფროსის, ვალიკო ჯუღელის მოადგილე. მონაწილეობდა თბილისის არსენალის იერიშში (1917), ქართული ნაციონალური პოლკების ბოლშევიკური გამოსვლების ჩახშობაში (1918), ბრძოლებში ოსმალეთის, აფხაზეთისა და შავიზღვისპირეთის ფრონტებზე (1918). 1918 წლის დეკემბერში თავი გამოიჩინა სომხეთთან ომში, განსაკუთრებით ეკატერინენფელდის ბრძოლაში, სადაც დაიღუპა. დაკრძალულია ხუდადოდვის ტყის სასაფლაოზე (ზუსტი ადგილი უცნობია). საითიძე, გოჩა. ვინ იყო ალექსანდრე (სანდრო) მაისურაძე : [საქართველოს სახალხო გვარდიის თავმჯდომარის მოადგილის, სოციალ-დემოკრატ სანდრო მაისურაძის (1883-1918) ცხოვრება და მოღვაწეობა] / გოჩა საითიძე // საისტორიო ვერტიკალები. - , 2002. - N2. - გვ.111-112; საქართველოს დემოკრატიული რესპუბლიკა (1918–1921) : ენციკლოპედია-ლექსიკონი, თბ.: უნივერსიტეტის გამომცემლობა, 2018. — გვ. 253. სანდრო მაისურაძე (1884-1918), რაჟდენ არსენიძის რედაქტორობით, თბ., 1920.
ადარნასე შავლიანი

ადარნასე შავლიანი (გ. 887) — აფხაზთა, დასავლეთ საქართველოს მეფე (დაახ. 880—887). გამეფდა ივანე შავლიანის სიკვდილის შემდეგ. შავლიანთა მეფობის დროსაც გრძელდებოდა აფხაზთა სამეფოს ბრძოლა ქართულ სამეფო–სამთავროებს შორის ჰეგემონიისათვის. კერძოდ, როგორც ჩანს, აფხაზთა სამეფო ჩაერია ტაო–კლარჯეთის მმართველებს შორის ბრძოლაში, რომელიც მიმდინარეობდა გუარამ მამფალსა და დავით კურაპალატს შორის, რომელიც ბაგრატ კუარაპალატის ვაჟიშვილი იყო . მაგრამ შავლიანთა ბატონობა აფხაზეთის სამეფო ტახტზე დიდხანს არ გაგრძელებულა. ბაგრატი, დემეტრე II აფხაზთა მეფის შვილი, ბიზანტიელთა ჯარით დაბრუნდა უკან, დაამარცხა ადარნასე I, მოკლა იგი და თვითონ დაიკავა სამეფო ტახტი. საქართველოს მეფეები, მ. ლორთქიფანიძისა და რ. მეტრეველის რედ., თბ., ნეკერი, 200, გვ. 69; მ. ლორთქიფანიძე, ეგრის–აფხაზეთის სამეფო, საქართველოს ისტორიის ნარკვევები, ტ. 2, თბ., 1973; Анчабадзе З. В., Из истории средневековой Абхазии (VI - XVII вв), Сух., 1959; ჯავახიშვილი ივ., ქართველი ერის ისტორია, ტ. 2, თბ., 1965; თ. მიბჩუანი, აფხაზეთის მეფეები და მთავრები, თბ., 1997 ე. თაყაიშვილი, რას შეიცავდა ეგრეთ წოდებული აფხაზეთის ისტორია ბაგრატ მეფისა, საისტორიო მასალანი, თბ., 1912; გუჩუა ვ., ქართული საბჭოთა ენციკლოპედია, ტ. 6, თბ., 1983. — გვ. 191.
ნახიდურის ბრძოლა

ნახიდურის ბრძოლა 1599 — ბრძოლა ქართლისა და ოსმალეთის ლაშქარს შორის. ოსმალთაგან გორის ციხის გათავისუფლების შემდეგ (გორის ბრძოლა) თავრიზის ბეგლარბეგმა სულთნის ბრძანებით საქართველოში ილაშქრა. ჯარი ალგეთის ხეობაში, სოფ. ნახიდურთან დაბანაკდა. ქართლის მეფე სიმონ I მტერს მცირერიცხოვანი ლაშქრით მიეგება. ქართველთა ჯარის თავმოყრა დამთავრებული არ იყო, ამიტომ მეფეს ბრძოლის დაწყებას არ ურჩევდნენ, მაგრამ სიმონ I-მა რჩევა არ მიიღო და მტერს მედგრად შეუტია. თვით მეფე მამაცურად იბრძოდა ბრძოლის შუაგულში. დაახლოებით ხუთსაათიანი ბრძოლის შემდეგ ოსმალთა რიცხოვრივი უპირატესობის შედეგად ქართველები იძულებული გახდნენ უკან დაეხიათ. ოსმალებმა ბრძოლით მისდიეს ქართველთა ლაშქარს. სოფ. ფარცხისთან (ახლანდელი თეთრიწყაროს მუნიციპალიტეტი), ვიწრო გზაზე, სიმონ I ცხენიანად ჩაეფლო და იძულებული გახდა დანებებოდა ოსმალთა სარდალს. საქართველოს ბრძოლების სია ნარსია გ., ქართული საბჭოთა ენციკლოპედია, ტ. 7, თბ., 1984. — გვ. 352.
კოლიტი

კოლიტი — მსხვილი ნაწლავის ანთება. არც თუ იშვიათად დაავადებას იწვევს ბაქტერიული დიზინტერია, ნაწლავთა ამებიაზი, ლამბიოზი. საჭიროა განავლის ბაქტერიოლოგიური და მიკროსკოპული გამოკვლევის რამდენიმეჯერ გავლა. კოლიტით ავადმყოფს აწუხებს ყაბზობა (შეკრულობა), რაც კვირები ან თვეები გრძელდება და შემდეგ რაიმე მიზეზის (დიეტის, დარღვევის, გაციების, ფსიქიკური განცდის) გვალენით რამდენიმე დღით ფაღარათობით იცვლება. ავადმყოფის გუნებაგანწყობა მერყევია. მას აწუხებს მუცლის ბერვა, ყრუ, ზოგჯერ კი მოვლითი ტკივილი მუცლის არეში, მადა დაქვეითებული აქვს. კოლიტის დიაგნოზის დასაზუსტებლად, გარდა საექიმო გასინჯვისა და განავლის ლაბორატორიული ანალიზის გაკეთებისა, საჭიროა ნაწლავების რენტგენოლოგიური გამოკვლევა და ლორწოვანი გარსის დათვალიერება რექტორომანოსკოპით.
Cyanide (სიმღერა)

Cyanide — ამერიკული მძიმე მეტალ ჯგუფ მეტალიკის მესამე სინგლი და მეექვსე სიმღერა მათივე 2008 წლის სტუდიური ალბომიდან Death Magnetic. 2008 წლის 1 სექტემბერს მეტალიკის ოფიციალურ ვებ-საიტზე უკვე შესაძლებელი იყო სიმღერის მოსმენა, ისევე როგორც ჩამოტვირთვა (მხოლოდ პლატინის წევრებისთვის) Death Magnetic-ის ვებ-გვერდიდან Mission: Metallica. ამას მოყვა მისი გამოჩენა ციფრული გაყიდვების მაღაზიებში, როგორიცაა iTunes Store. სიმღერა ცოცხლად პირველად შესრულდა 2008 წლის 9 აგვისტოს ფესტივალზე Ozzfest დალასში, ტეხასი, და პირველი სიმღერა იყო ალბომიდან Death Magnetic, რომელიც შესრულდა ცოცხლად სრულად. ამ საკონცერტო ვერსიის აუდიო ჩანაწერი შესაძლოა მოვიძიოთ ჯგუფის MySpace გვერდზე. Cyanide - 6:38 ჯეიმზ ჰეტფილდი – წამყვანი ვოკალი, რიტმული გიტარა კირკ ჰემეტი – წამყვანი გიტარა რობერტ ტრუჰილო – ბას-გიტარა ლარს ულრიხი – დასარტყმელი საკრავები სტუდიური პერსონალი რიკ რუბინი – მუსიკალური პროდიუსერი ტედ იენსენი – მასტერინგი გრეგ ფაიდელმენი – მიქსი 2009 წლის მარტში Cyanide გახდა მეტალიკის მეშვიდე ნომერ პირველი ჰიტი ბილბორდის ცხელი მეინსტრიმული როკ ტრეკების ჩარტში. იგი ასევე წარმოადგენს მეტალიკის ზედიზედ მეორე თანმიყოლებით ნომერ პირველ სიმღერას ჩარტში ალბომიდან Death Magnetic, ამ მაჩვენებლით ალბომი გახდა მეორე მეტალიკის ალბომებს შორის, რომელმაც ეს შეძლო (პირველი იყო 1996 წლის ალბომი Load). სიმღერა ასევე ჯგუფის მეხუთე სიმღერაა, რომელიც ბილბორდის ალტერნატიული სიმღერების ჩარტში საუკეთესო ოცეულში მოხვდა, მიაღწია რა მეცხრამეტე ადგილს. ციფრული გაყიდვების მაჩვენებლით სიმღერამ დაიკავა 50-ე ადგილი ბილბორდის საუკეთესო ასეულში. Cyanide წარმატებული აღმოჩნდა საერთაშორისო დონეზეც, იგი მოხვდა საუკეთესო ოცეულებში კანადაში, ფინეთში, ნორვეგიასა და შვედეთში, ხოლო ავსტრალიაში, გაერთიანებულ სამეფოსა და ირლანდიაში - საუკეთესო ორმოოცდაათ სიმღერას შორისაა. ↑ metallica.com ↑ მეტალიკა ჩარტებში, ისტორია Billboard.com. წაკითხვის თარიღი: 3 ივლისი, 2009. ↑ acharts.us
ოფშკვითის ბრძოლა

ოფშკვითის ბრძოლა 1590 — ბრძოლა იმერეთის მეფე როსტომსა, ოდიშის მთავარ მანუჩარ I დადიანისა და ქართლის მეფე სიმონ I-ს შორის. სიმონ I-მა გადაწყვიტა დასავლეთ საქართველოში შექმნილი ვითარება იქ თავისი გავლენის განსამტკიცებლად გამოეყენებინა. იგი იმერეთის ტახტის დაუფლებისათვის გაჩაღებულ ბრძოლაში ჩაება. სიმონს მხარს უჭერდა იმერელ თავადთა ერთი ჯგუფი. მრავალრიცხოვანი ჯარითა და ზარბაზნებით სიმონ I იმერეთში გადავიდა, დაიპყრო სკანდის, კვარის, კაცხის, სვერის ციხეები. შემდეგ ქუთაისი აიღო და ოდიშისკენ სალაშქროდ სოფ. ოფშკვითთან (ახლანდელი წყალტუბოს მუნიციპალიტეტი) დაბანაკდა. იმერეთის მეფე როსტომი ოდიშის მთავარ მანუჩარ I დადიანთან გაიქცა, რომელიც სიმონ I-ს როსტომთან ერთად მორჩილებას ჰპირდებოდა. სიმონ I-მა, რომელსაც იმერეთის საბოლოო შემოერთება ჰქონდა გადაწყვეტილი, როსტომის გადაცემა მოითხოვა, რაზედაც უარი მიიღო. მანუჩარ I-მა და როსტომმა შეძლეს სიმონ I-თან მყოფი იმერელი თავადების გადაბირება და გარიჟრაჟზე მოულოდნელად თავს დაესხნენ სიმონ I-ის ბანაკს. ძმათა შორის ბრძოლა დამთავრდა ქართლის მეფის დამარცხებით, რომლის მთელი ბანაკი და ზარბაზნები დადიანსა და როსტომს დარჩათ. საქართველოს ბრძოლების სია საქართველოს ისტორიის ნარკვევები, ტ. 4, თბ., 1973. ნარსია გ., ქართული საბჭოთა ენციკლოპედია, ტ. 7, თბ., 1984. — გვ. 609.
ფარსმანი და კაოსი

ფარსმანი და კაოზი ან კაოსი და ფარსმანი — ქართლის (იბერიის) მეფეთა წყვილი ძვ. წ. II საუკუნის 50–იან წლებში, ორმეფობის დროს. მეფეთა ცხოვრება ფარსმანს და კაოს ბარტამ და ქართამ მეფეტა ძეებედა მიიჩნევს. წყაროს ცნობით, ისინი სომეხთა მეფის მორჩილებაში ყოფილან და მუდამ შეეწეოდნენ მას მტერთან ბრძოლაში. მათ დროს გამხდარა სომხეთში მეფე „დიდი იარვანდი“, რომელსაც დაუვუწყნია ქართველთა სიკეთე და ფრასმანს, რომელიც არმაზში იჯდა, წაართვა ტერიტორიის ნაწილი: ფარსმანის და კაოსის შემდეგ მათი ძენი, გამეფებულან – არმაზს აზორკი და შიდა ქართლსა არმაზელი. მოქცევაჲ ქართლისაჲ ივერიის ისტორია (თეიმურაზ ბატონიშვილი) საქართველოს ისტორია (ვახუშტი ბატონიშვილი) პავლე ინგოროყვას მოსაზრებით ფრასმან–კაოსის წყვილს ახ. წ. I-II საუკუნეებში უნდა ემეფა, ხოლო კაოსი უნდა იყოს სერაფიტის სტელის წარწერაში მოხსენიებული პუბლიკი აგრიპა, რომლის სახელის სრული ფორმა უნდა იყოს Caius Publicius Agrippa. ეს აზრი მეცნიერებაში არ არის გაზიარებული. გიორგი მელიქიშვილის აზრით, ამ წყვილის ზეობა ძვ. წ. II საუკუნის 50–იან წლებზე მოდის. საქართველოს მეფეები მ. ლორთქიფანიძის და რ. მეტრეველის რედაქციით, თბილისი, 2000; გ. მელიქიშვილი: ქართლის (იბერიის) სამეფოს ისტორიის ქრონოლოგიის საკითხისათვის, ივ. ჯავახიშვილი სახ. ისტორიის ინსტიტუტის შრომები: 1958, ტომი 4, ნაკვეთი I; გ. მელიქიშვილი, ქართლის (იბერიის) მეფეთა სიებში არსებული ხარვეზის შესახებ, მაცნე: ისტორიის სერია, 1978, № 3; ს. გორგაძე, წერილები საქართველოს ისტორიიდან, „მოამბე“. 1905, № XI. ↑ მოქცევაჲ ქართლისაჲ ↑ ისტორია დაწყებითგან ივერიისა, ესე იგი გიორგისა, რომელ არს სრულიად საქართველოისა ↑ ვახუშტი ბატონიშვილი საქართველოს ისტორია გამოცემული დ. ბაქრაძის მიერ, თბ., 1885 წ. ↑ „ქართლის ცხოვრება“ სიმონ ყაუხჩიშვილის რედაქციით (ტომი I, 1955.) ↑ ვახუშტის ბატონიშვილი „საქართველოს ისტორია“ ↑ საქართველოს ძველი ისტორია ↑ თეიმურაზ ბატონიშვილი „ისტორია დაწყებითგან ივერიისა, ესე იგი გიორგიისა, რომელ არს სრულიად საქართველოჲსა“ ↑ პავლე ინგოროყვა „ძველი ქართული მატიანე "მოქცევაჲ ქართლისაჲ" და ანტიკური ხანის იბერიის მეფეთა სია“ ↑ პავლე ინგოროყვა „ძველი ქართული მატიანე "მოქცევაჲ ქართლისაჲ" და ანტიკური ხანის იბერიის მეფეთა სია“